CELEX: 52021PC0418
Language: el
Date: 2021-07-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της γραπτής διαδικασίας από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.7.2021
            COM(2021) 418 final
            2021/0235(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της γραπτής διαδικασίας από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να λάβει η Επιτροπή εξ ονόματος της Ευρωπαϊκής Ένωσης στο πλαίσιο της επανεξέτασης της τομεακής συμφωνίας για τα έργα παραγωγής ηλεκτρικής ενέργειας με καύση άνθρακα, η οποία αναφέρεται επίσης ως τομεακή συμφωνία για τον άνθρακα (στο εξής: CFSU), η οποία περιλαμβάνεται στο παράρτημα VI του Διακανονισμού για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: ο Διακανονισμός).
            
            
               Η επικαιροποίηση της CFSU βρίσκεται υπό συζήτηση στο επίπεδο των συμμετεχόντων στον Διακανονισμό, έπειτα από πρόταση της Ευρωπαϊκής Ένωσης που υποβλήθηκε στις 21 Απριλίου 2021 (στο εξής: η πρόταση). Η πρόταση καλεί τους συμμετέχοντες να ευθυγραμμίσουν τον Διακανονισμό με τους κοινούς στόχους τους για το κλίμα –δεδομένου ότι όλοι οι συμμετέχοντες υπέγραψαν τη συμφωνία του Παρισιού– τροποποιώντας τους κανόνες της CFSU ώστε να τερματιστεί κάθε δυνατότητα στήριξης υπό μορφή εξαγωγικών πιστώσεων που τυγχάνουν δημόσιας στήριξης και συνδεδεμένης βοήθειας βάσει των κανόνων του Διακανονισμού για τις εξαγωγές μονάδων ηλεκτροπαραγωγής με καύση άνθρακα και συναφών έργων.
            
            
               Δεδομένου ότι τα ζητήματα που σχετίζονται με το κλίμα –και ειδικότερα το ζήτημα της σταδιακής κατάργησης του άνθρακα για την παραγωγή ηλεκτρικής ενέργειας– βρίσκονται στο προσκήνιο, οι συμμετέχοντες ενδέχεται να είναι σε θέση να καταλήξουν σε συμφωνία επί του θέματος πριν από την COP26 του Νοεμβρίου 2021. Ειδικότερα, ο πρόεδρος της COP26 καλεί τα έθνη να εγκαταλείψουν την παραγωγή ηλεκτρικής ενέργειας από τον άνθρακα και, στις 21 Μαΐου 2021, τα κράτη της G7 δεσμεύτηκαν να τερματίσουν κάθε νέα άμεση κρατική στήριξη για την παγκόσμια παραγωγή ηλεκτρικής ενέργειας με καύση άνθρακα χωρίς δέσμευση και αποθήκευση έως το τέλος του 2021, μεταξύ άλλων μέσω της επίσημης αναπτυξιακής βοήθειας, της χρηματοδότησης των εξαγωγών, των επενδύσεων και της χρηματοδοτικής και εμπορικής στήριξης. Προκειμένου η Ευρωπαϊκή Ένωση να συνεχίσει να επιδεικνύει τις ισχυρές φιλοδοξίες της, είναι ζωτικής σημασίας η Ένωση να είναι έτοιμη να λάβει θέση σχετικά με πιθανή συμφωνία για το θέμα αυτό πολύ πριν από την COP26, η οποία θα πραγματοποιηθεί από την 1η έως τις 12 Νοεμβρίου 2021.
            
            
               2.Πλαίσιο της πρότασης
            
            
               2.1.Διακανονισμός για τις εξαγωγικές πιστώσεις οι οποίες τυγχάνουν δημόσιας στήριξης
            
            
               Ο Διακανονισμός αποτελεί «συμφωνία κυρίων» μεταξύ της ΕΕ, των ΗΠΑ, του Καναδά, της Ιαπωνίας, της Κορέας, της Νορβηγίας, της Ελβετίας, της Αυστραλίας, της Νέας Ζηλανδίας, της Τουρκίας και του Ηνωμένου Βασιλείου, η οποία έχει ως στόχο να παράσχει ένα πλαίσιο για την ορθή χρήση των εξαγωγικών πιστώσεων που τυγχάνουν δημόσιας στήριξης. Στην πράξη, αυτό σημαίνει την καθιέρωση ισότιμων όρων ανταγωνισμού (όπου ο ανταγωνισμός βασίζεται στην τιμή και στην ποιότητα των εξαγόμενων αγαθών και υπηρεσιών και όχι στους προβλεπόμενους χρηματοοικονομικούς όρους), παράλληλα με την προσπάθεια να καταργηθούν οι επιδοτήσεις και οι στρεβλώσεις του εμπορίου που συνδέονται με εξαγωγικές πιστώσεις οι οποίες τυγχάνουν δημόσιας στήριξης. Ο Διακανονισμός άρχισε να ισχύει τον Απρίλιο του 1978, έχει αόριστη διάρκεια και, παρόλο που τυγχάνει της διοικητικής στήριξης της Γραμματείας του ΟΟΣΑ, δεν αποτελεί πράξη του ΟΟΣΑ
                  1
               . 
            
            
               Ο Διακανονισμός υπόκειται σε τακτικές επικαιροποιήσεις, λαμβανομένων υπόψη των εξελίξεων στις χρηματοπιστωτικές αγορές και στις πολιτικές που επηρεάζουν την παροχή εξαγωγικών πιστώσεων οι οποίες τυγχάνουν δημόσιας στήριξης. Ο Διακανονισμός έχει μεταφερθεί στις εθνικές νομοθεσίες και, ως εκ τούτου, έχει καταστεί νομικά δεσμευτικός στην ΕΕ μέσω του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου
                  2
                
                  3
               . Οι αναθεωρήσεις των όρων και των προϋποθέσεων του Διακανονισμού ενσωματώνονται στο δίκαιο της ΕΕ μέσω κατ’ εξουσιοδότηση πράξεων σύμφωνα με το άρθρο 2 αυτού του κανονισμού. 
            
            
               2.2.Οι συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης
            
            
               Η Ευρωπαϊκή Επιτροπή εκπροσωπεί την Ένωση στις συναντήσεις των συμμετεχόντων στον Διακανονισμό, καθώς και στις γραπτές διαδικασίες λήψης αποφάσεων από τους συμμετέχοντες στον Διακανονισμό. Οι αποφάσεις για όλες τις τροποποιήσεις στον Διακανονισμό λαμβάνονται με συναίνεση. Η θέση της Ένωσης εγκρίνεται από το Συμβούλιο και συζητείται από τα κράτη μέλη στο πλαίσιο της ομάδας εργασίας του Συμβουλίου για τις εξαγωγικές πιστώσεις
                  4
               .
            
            
               2.3.Η προβλεπόμενη πράξη των συμμετεχόντων στην CSFU
            
            
               Οι συμμετέχοντες συμφώνησαν για πρώτη φορά στην CFSU το 2016 να ενθαρρύνουν τους εξαγωγείς και τους αγοραστές να εγκαταλείψουν τις χαμηλής απόδοσης μονάδες ηλεκτροπαραγωγής με καύση άνθρακα. Η CFSU αποτελείται από ειδικούς τομεακούς κανόνες επιπλέον των οριζόντιων όρων και προϋποθέσεων του Διακανονισμού. Επιτρέπει μόνο τη χρηματοδότηση μεγάλων μονάδων (άνω των 500 MW) με «εξαιρετικά κρίσιμη τεχνολογία» ή χαμηλής έντασης εκπομπών (κάτω των 750 g CO2/kWh παραγόμενης ηλεκτρικής ενέργειας) και περιορίζει τη χρηματοδότηση μικρότερων μονάδων που δεν πληρούν τα πρότυπα υψηλής απόδοσης στις χώρες που είναι επιλέξιμες για πόρους της Διεθνούς Ένωσης Ανάπτυξης. 
            
            
               Η CFSU περιλαμβάνει ρήτρα επανεξέτασης με στόχο την περαιτέρω ενίσχυση των όρων και προϋποθέσεων της. Το άρθρο 6 στοιχείο α) προβλέπει ότι «η παρούσα τομεακή συμφωνία επανεξετάζεται το αργότερο έως τις 30 Ιουνίου 2020 με σκοπό την περαιτέρω ενίσχυση των όρων και προϋποθέσεών της σε μια δεύτερη φάση που αρχίζει την 1η Ιανουαρίου 2021 το αργότερο, έτσι ώστε να συμβάλλει στον κοινό στόχο για την αντιμετώπιση της αλλαγής του κλίματος και να συνεχιστεί η σταδιακή μείωση της δημόσιας στήριξης για τις μονάδες παραγωγής ενέργειας με καύση άνθρακα, μεταξύ άλλων με στόχο τη μείωση της χρήσης λιγότερο αποδοτικών μονάδων παραγωγής ενέργειας με καύση άνθρακα.» Ειδικότερα, το άρθρο 6 στοιχείο β) προβλέπει ότι «Η επανεξέταση πρέπει να συνεκτιμά: 1) Τις πλέον πρόσφατες εκθέσεις σχετικά με την κλιματική επιστήμη και τις συνέπειες των αποφάσεων επένδυσης στις παγκόσμιες υποδομές και τη διατήρηση του στόχου για τη συγκράτηση της αύξησης της θερμοκρασίας του πλανήτη κάτω από τους 2 °C, σε σύγκριση με τα προβιομηχανικά επίπεδα».
            
            
               Μετά την έγκριση της CFSU το 2016, σημαντική ανάλυση κατέδειξε τον ταχύ ρυθμό και την κλίμακα της σταδιακής κατάργησης της θερμικής ηλεκτροπαραγωγής από άνθρακα που απαιτείται για τη συγκράτηση της αύξησης της θερμοκρασίας σε λιγότερο από 2 °C: τα σενάρια είναι σε γενικές γραμμές συνεπή ως προς την ανάγκη παύσης λειτουργίας όλων σχεδόν των μονάδων ηλεκτροπαραγωγής με καύση άνθρακα πριν από το 2040. Ωστόσο, σύμφωνα με τους κανόνες της CFSU που εγκρίθηκαν το 2016, εξακολουθεί να είναι δυνατή η άμεση και έμμεση στήριξη των μονάδων ηλεκτροπαραγωγής με καύση άνθρακα. Ως εκ τούτου, ανακύπτει ζήτημα συνέπειας. Η ομάδα εργασίας του Συμβουλίου για τις εξαγωγικές πιστώσεις εργάζεται από το 2020 σχετικά με πρόταση επανεξέτασης της CFSU για την αντιμετώπιση της εν λόγω ασυνέπειας.
            
            
               3.Θέση που πρέπει να ληφθεί εξ ονόματος της Ένωσης
            
            
               Η Ευρωπαϊκή Επιτροπή, εξ ονόματος της Ένωσης, υπέβαλε πρόταση επανεξέτασης της CFSU στις 21 Απριλίου 2021 στους συμμετέχοντες στον Διακανονισμό, η οποία αρχικά συζητήθηκε και εγκρίθηκε στο πλαίσιο της ομάδας εργασίας του Συμβουλίου για τις εξαγωγικές πιστώσεις. Η πρόταση προβλέπει παγκόσμια σταδιακή κατάργηση της χρηματοδότησης των εξαγωγών για τον τομέα της παραγωγής ενέργειας με καύση άνθρακα. Ειδικότερα, ζητεί τον άμεσο τερματισμό των εξαγωγικών πιστώσεων που τυγχάνουν δημόσιας στήριξης και της συνδεδεμένης βοήθειας για:
            
            
               –την εξαγωγή νέων μονάδων ηλεκτροπαραγωγής με καύση άνθρακα και μερών αυτών χωρίς δέσμευση και αποθήκευση,
            
            
               –την προμήθεια εξοπλισμού σε υφιστάμενες μονάδες παραγωγής ηλεκτρικής ενέργειας με καύση άνθρακα χωρίς δέσμευση και αποθήκευση, εκτός εάν ο σκοπός του παρεχόμενου εξοπλισμού είναι η μείωση της ρύπανσης και δεν συνεπάγεται ούτε παράταση της ωφέλιμης διάρκειας ζωής της μονάδας ούτε αύξηση της παραγωγικής ικανότητας, και
            
         
         
            
               –την εξαγωγή αγαθών και υπηρεσιών που σχετίζονται με την ανάπτυξη, την κατασκευή ή την επέκταση εγκαταστάσεων εξόρυξης άνθρακα για την παραγωγή ηλεκτρικής ενέργειας και κάθε είδους μεταφορά που χρησιμοποιείται κυρίως για τη μεταφορά άνθρακα με σκοπό την παραγωγή ηλεκτρικής ενέργειας.
            
            
               Η παρούσα πρόταση επιδιώκει να γεφυρώσει το χάσμα μεταξύ της δέσμευσης των συμμετεχόντων να επιτύχουν τους μακροπρόθεσμους στόχους της συμφωνίας του Παρισιού και των διατάξεων της CFSU που εξακολουθούν να καθιστούν δυνατή τη στήριξη των εξαγωγών μονάδων ηλεκτροπαραγωγής με καύση άνθρακα και της παγκόσμιας αξιακής αλυσίδας της παραγωγής ηλεκτρικής ενέργειας από καύση άνθρακα. Η πρόταση συνάδει πλήρως με τις προτεραιότητες πολιτικής της Ευρωπαϊκής Ένωσης. Ειδικότερα, στις 25 Ιανουαρίου 2021, το Συμβούλιο της Ευρωπαϊκής Ένωσης, στα συμπεράσματά του για τη διπλωματία στον τομέα του κλίματος και της ενέργειας, απηύθυνε έκκληση για παγκόσμια σταδιακή κατάργηση των περιβαλλοντικά επιζήμιων επιδοτήσεων για ορυκτά καύσιμα σε ένα σαφές χρονοδιάγραμμα, και για αποφασιστικό και δίκαιο παγκόσμιο μετασχηματισμό προς την κλιματική ουδετερότητα, συμπεριλαμβανομένης της σταδιακής κατάργησης της παραγωγής ενέργειας με καύση άνθρακα χωρίς δέσμευση και αποθήκευση και –ως πρώτου βήματος– του άμεσου τερματισμού κάθε χρηματοδότησης νέων υποδομών άνθρακα σε τρίτες χώρες.
            
            
               Δεδομένου ότι είναι ζωτικής σημασίας η κοινότητα εξαγωγικών πιστώσεων του ΟΟΣΑ να μετουσιώσει επαρκώς τους στόχους της πολιτικής για το κλίμα στους κανόνες του Διακανονισμού και σε πρακτικά μέτρα, η Ευρωπαϊκή Ένωση θα ασκήσει πίεση για την επίτευξη συμφωνίας σχετικά με την εν λόγω σταδιακή κατάργηση στις προσεχείς συνεδριάσεις. Αρκετοί άλλοι συμμετέχοντες σίγουρα θα ωθήσουν επίσης προς την ίδια κατεύθυνση (κυρίως το Ηνωμένο Βασίλειο, ο Καναδάς και οι Ηνωμένες Πολιτείες), ενώ άλλοι (Κορέα και Ιαπωνία) ανακοίνωσαν φέτος ότι θα τερματίσουν τη στήριξη προς τη διεθνή παραγωγή ηλεκτρικής ενέργειας με καύση άνθρακα χωρίς δέσμευση και αποθήκευση. Εάν οι διαπραγματεύσεις είναι εποικοδομητικές, οι συμμετέχοντες ενδέχεται να κληθούν να εγκρίνουν τροποποιήσεις της CFSU –και ενδεχομένως ορισμένων άρθρων του Διακανονισμού, ώστε να αντικατοπτρίζεται η αναθεώρηση της CFSU– σε μία από τις προσεχείς συνόδους τους, ενδεχομένως κατά τη διάρκεια έκτακτης συνεδρίασης των συμμετεχόντων πριν από την COP26, τον Σεπτέμβριο ή τον Οκτώβριο του 2021. Σε αυτό το σενάριο, η Ευρωπαϊκή Ένωση θα πρέπει να είναι σε θέση να λάβει θέση σχετικά με την επανεξέταση της CFSU σε εύθετο χρόνο.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               4.1.2.Εφαρμογή στην προκειμένη περίπτωση
            
            
               Η προς έκδοση πράξη επηρεάζει καθοριστικά το περιεχόμενο της νομοθεσίας της ΕΕ και, συγκεκριμένα, τον κανονισμό (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου. Αυτό οφείλεται στο ότι το άρθρο 2 αυτού του κανονισμού ορίζει ότι «[η] Επιτροπή εκδίδει πράξεις κατ’ εξουσιοδότηση σύμφωνα με το άρθρο 3 για την τροποποίηση του παραρτήματος II, ως αποτέλεσμα τροποποιήσεων των κατευθυντήριων γραμμών που συμφωνήθηκαν από τους συμμετέχοντες στον Διακανονισμό». Αυτό περιλαμβάνει τροποποιήσεις των παραρτημάτων του Διακανονισμού.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τις εξαγωγικές πιστώσεις, οι οποίες εμπίπτουν στο πεδίο εφαρμογής της κοινής εμπορικής πολιτικής. Επομένως, η ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0235 (NLE)
            
            
               Πρόταση
            
         
         
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της γραπτής διαδικασίας από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Οι κατευθυντήριες γραμμές που περιέχονται στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης (στο εξής: Διακανονισμός), συμπεριλαμβανομένης της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα (στο εξής: CFSU) που περιλαμβάνεται στο παράρτημα VI, έχουν μεταφερθεί στο δίκαιο της Ένωσης και, ως εκ τούτου, έχουν καταστεί νομικά δεσμευτικές στην ΕΕ δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου
                  6
               . 
            
            
               (2)Σύμφωνα με το άρθρο 6 της CFSU, οι συμμετέχοντες στον Διακανονισμό (στο εξής: οι συμμετέχοντες) θα πρέπει να επανεξετάσουν την τομεακή συμφωνία με στόχο την περαιτέρω ενίσχυση των όρων και των προϋποθέσεων της, προκειμένου να συμβάλουν στον κοινό στόχο της αντιμετώπισης της αλλαγής του κλίματος και να συνεχίσουν τη σταδιακή μείωση της δημόσιας στήριξης για μονάδες παραγωγής ενέργειας με καύση άνθρακα.
            
            
               (3)Η προβλεπόμενη απόφαση για την αναθεώρηση της CFSU θα πρέπει να συνάδει με τις διεθνείς δεσμεύσεις της Ευρωπαϊκής Ένωσης δυνάμει της συμφωνίας του Παρισιού και της πολιτικής της Ένωσης για το κλίμα.
            
            
               (4)Το Συμβούλιο της Ευρωπαϊκής Ένωσης, στα συμπεράσματά του για τη διπλωματία στον τομέα του κλίματος και της ενέργειας στις 25 Ιανουαρίου 2021, απηύθυνε έκκληση για παγκόσμια σταδιακή κατάργηση των περιβαλλοντικά επιζήμιων επιδοτήσεων για ορυκτά καύσιμα σε ένα σαφές χρονοδιάγραμμα, και για αποφασιστικό και δίκαιο παγκόσμιο μετασχηματισμό προς την κλιματική ουδετερότητα, συμπεριλαμβανομένης της σταδιακής κατάργησης της παραγωγής ενέργειας με καύση άνθρακα χωρίς δέσμευση και αποθήκευση και –ως πρώτου βήματος– του άμεσου τερματισμού κάθε χρηματοδότησης νέων υποδομών άνθρακα σε τρίτες χώρες.
            
            
               (5)Είναι σκόπιμο να καθοριστεί η θέση που θα ληφθεί εξ ονόματος της Ένωσης σχετικά με την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, καθώς η προβλεπόμενη απόφαση των συμμετεχόντων στον Διακανονισμό θα είναι δεσμευτική για την Ένωση και ικανή να επηρεάσει καθοριστικά το περιεχόμενο της ενωσιακής νομοθεσίας, δυνάμει του άρθρου 2 του κανονισμού (ΕΕ) αριθ. 1233/2011,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Το παράρτημα καθορίζει τη θέση που πρέπει να ληφθεί εξ ονόματος της Ένωσης όσον αφορά την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI του Διακανονισμού για τις εξαγωγικές πιστώσεις που τυγχάνουν δημόσιας στήριξης.
            
            
               Άρθρο 2
            
            
               Οι εκπρόσωποι της Ένωσης μπορούν να συμφωνήσουν τροποποιήσεις του παραρτήματος VΙ του Διακανονισμού για τις εξαγωγικές πιστώσεις οι οποίες τυγχάνουν δημόσιας στήριξης, οι οποίες συνάδουν με τον προσανατολισμό του παραρτήματος, χωρίς περαιτέρω απόφαση του Συμβουλίου.
            
            
               Άρθρο 3
            
            
               Όταν υποβάλλονται νέες προτάσεις σχετικά με το αντικείμενο του παραρτήματος κατά ή πριν από συνεδρίαση των συμμετεχόντων, πάνω στις οποίες δεν υπάρχει ακόμη θέση της Ένωσης, η θέση της Ένωσης καθορίζεται μέσω συντονισμού σε επίπεδο Ένωσης προτού οι συμμετέχοντες κληθούν να εγκρίνουν τροποποίηση του Διακανονισμού. Στις περιπτώσεις αυτές, η θέση της Ένωσης είναι σύμφωνη με τις υφιστάμενες πολιτικές και νομοθεσία.
            
            
               Άρθρο 4
            
            
               Η παρούσα απόφαση απευθύνεται στην Επιτροπή.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Όπως ορίζεται στο άρθρο 5 της σύμβασης του ΟΟΣΑ. 
               
               
                  
                     (2)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
               
               
                  
                     (3)
                  
                        Στο παρελθόν, προηγούμενες εκδόσεις του Διακανονισμού του ΟΟΣΑ μεταφέρονταν στην ενωσιακή νομοθεσία μέσω αποφάσεων του Συμβουλίου. 
               
               
                  
                     (4)
                  
                        Απόφαση του Συμβουλίου περί συστάσεως ομάδος συντονισμού των πολιτικών επί των ασφαλίσεων πιστώσεων, των εγγυήσεων και των χρηματοδοτικών πιστώσεων (ΕΕ 66 της 27.10.1960, σ. 1339).
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (6)
                  
                        Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45) [στο εξής: κανονισμός (ΕΕ) αριθ. 1233/2011].
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.7.2021
            COM(2021) 418 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της γραπτής διαδικασίας από τους συμμετέχοντες στον Διακανονισμό για τις εξαγωγικές πιστώσεις οι οποίες τυγχάνουν δημόσιας στήριξης όσον αφορά την επανεξέταση της τομεακής συμφωνίας σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI
            
               
         
         
            
               ΠΑΡΑΡΤΗΜΑ 
            
            
               ΠΡΟΤΑΣΗ
            
            
               Η θέση της Ευρωπαϊκής Ένωσης είναι να υποστηρίξει:
            
            
               (1)Την άμεση λήξη της παροχής εξαγωγικών πιστώσεων που τυγχάνουν δημόσιας στήριξης και συνδεδεμένης βοήθειας για:
            
            
               α)Την εξαγωγή νέων έργων παραγωγής ηλεκτρικής ενέργειας με καύση άνθρακα ή μερών αυτών.
            
            
               Τα έργα παραγωγής ηλεκτρικής ενέργειας με καύση άνθρακα είναι πλήρεις σταθμοί ηλεκτροπαραγωγής ή μέρη αυτών, που τροφοδοτούνται με άνθρακα· περιλαμβάνουν όλα τα δομικά στοιχεία, τον εξοπλισμό, τα υλικά, και τις υπηρεσίες (περιλαμβανομένης της κατάρτισης του προσωπικού) που απαιτούνται απευθείας για την κατασκευή και τη θέση σε λειτουργία τέτοιων σταθμών ηλεκτροπαραγωγής.
            
            
               β)Την προμήθεια εξοπλισμού σε υφιστάμενες μονάδες παραγωγής ηλεκτρικής ενέργειας με καύση άνθρακα, εκτός εάν πληρούνται όλες οι ακόλουθες προϋποθέσεις:
            
            
               i)Σκοπός του παρεχόμενου εξοπλισμού είναι η μείωση της ρύπανσης.
            
            
               ii)Ο παρεχόμενος εξοπλισμός δεν συνεπάγεται ούτε παράταση της ωφέλιμης διάρκειας ζωής της μονάδας ούτε αύξηση της παραγωγικής ικανότητας.
            
            
               (2)Την άμεση λήξη της παροχής εξαγωγικών πιστώσεων που τυγχάνουν δημόσιας στήριξης και συνδεδεμένης βοήθειας για αγαθά και υπηρεσίες που σχετίζονται με:
            
            
               α)Την ανάπτυξη, κατασκευή ή επέκταση της εξόρυξης άνθρακα με σκοπό την καύση για παραγωγή ηλεκτρικής ενέργειας. Αυτό περιλαμβάνει την εξερεύνηση, την εξόρυξη και την παραγωγή άνθρακα με σκοπό την καύση για παραγωγή ηλεκτρικής ενέργειας, καθώς και των συναφών υποδομών.
            
            
               β)Κάθε είδους μεταφορές (συμπεριλαμβανομένων των τρόπων μεταφοράς και των συναφών υποδομών) που χρησιμοποιούνται κυρίως για τη μεταφορά άνθρακα με σκοπό την καύση για παραγωγή ηλεκτρικής ενέργειας.
            
            
               Η παράγραφος 1 στοιχεία α) και β) δεν εφαρμόζεται σε έργα παραγωγής ηλεκτρικής ενέργειας με καύση άνθρακα που εμπίπτουν στο πεδίο εφαρμογής και πληρούν τις προϋποθέσεις του προσαρτήματος II της τομεακής συμφωνίας σχετικά με τις εξαγωγικές πιστώσεις για ανανεώσιμες πηγές ενέργειας, τον μετριασμό των επιπτώσεων της κλιματική αλλαγής και την προσαρμογή σε αυτήν και τα υδρολογικά έργα (παράρτημα IV). Οι χρηματοδοτικοί όροι και προϋποθέσεις που ισχύουν για τα εν λόγω έργα είναι εκείνοι που καθορίζονται στο παράρτημα IV.
            
            
               Η παράγραφος 2 στοιχεία α) και β) εφαρμόζεται σε όλες τις εξαγωγές αγαθών και υπηρεσιών που καλύπτονται από τον Διακανονισμό, ακόμη και όταν καλύπτονται από τομεακές συμφωνίες.
            
            
               Η εφαρμογή της παρούσας πρότασης ενδέχεται να οδηγήσει σε αλλαγές στην τομεακή συμφωνία σχετικά με τις εξαγωγικές πιστώσεις για έργα παραγωγής ηλεκτρικής ενέργειας με καύση άνθρακα, η οποία περιλαμβάνεται στο παράρτημα VI, καθώς και ενδεχομένως στις διατάξεις του Διακανονισμού για τις εξαγωγικές πιστώσεις οι οποίες τυγχάνουν δημόσιας στήριξης, και ιδίως στο άρθρο 6.